Spookagtige meesterstuk vir miljoene verkoop | Maroela Media
Een van die eerste eksemplare van die bekende gotiese riller Frankenstein is onlangs vir R17 miljoen opgeveil. Dit is die meeste geld wat nog ooit vir 'n gedrukte werk deur 'n vrou betaal is.
Mary Shelley, skrywer van Frankenstein, was maar 18 jaar oud toe sy gedroom het van 'n "bleek student" en die "afskuwelike fantasie van 'n man" wat hy geskep het. Min het sy besef dat hierdie droom jare later vir miljoene rand sou verkoop.
Die opgeveilde werk is een van 500 eksemplare van Frankenstein wat in 1818 gedruk is, en die eerste om sedert 1985 opgeveil te word.
'n Woordvoerder van die afslaer Christie's, wat die boek opgeveil het, verduidelik dat die eerste uitgawe in sy oorspronklike omslag ongelooflik broos en gevolglik baie skaars is. " 'n Kopie soos dié is baie kosbaar vir versamelaars, veral as dit in 'n goeie toestand is. Oor die algemeen is daar 'n goeie mark vir hierdie tipe werke."
Die afslaer het aanvanklik voorspel dat bieërs tussen $200 000 (R2,9 miljoen) en $300 000 (R4, 4 miljoen) vir die kopie sou opdok. Dit was dus 'n groot verrassing toe die boek vir $1,17m (R 17 miljoen) verkoop. Bieërs van reg oor die wêreld het aan die veiling deelgeneem.
Die skrywer Jane Austen het die vorige rekord gehou vir die meeste wat vir 'n gedrukte werk deur 'n vrou betaal is, met die boek Emma wat in 1816 gedruk en in 2008 vir £150 000 (R2, 2 miljoen) verkoop is.